Bruxelles, den 08.12.2004

KOM(2004)783 endelig

.

Forslag til

RÅDETS FORORDNING

om ændring af forordning (EF) nr. 2287/2003 for så vidt angår fiskerimulighederne for jomfruhummer i Nordsøen

.

(forelagt af Kommissionen)

BEGRUNDELSE

Ved Rådets forordning (EF) nr. 2287/2003 fastsættes for 2004 fiskerimulighederne og de dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger.

EF’s fiskerimuligheder for jomfruhummer i område IIa (EF-farvande), Nordsøen (EF-farvande) for 2004 er fastsat i bilag IB til forordning (EF) nr. 2287/2003.

I en fodnote til nævnte bilag er der fastsat en revision af TAC i opadgående retning, når Rådet fastsætter forvaltningsordninger til kontrol af fiskeriet efter Nephrops og torsk.

Kommissionen har nu truffet beslutning om de yderligere betingelser, der er nødvendige for at skærpe kontrollen af fiskeriet, og som svarer til dem, der anvendes for et andet fiskeri, som er tæt knyttet til torskefiskeriet, nemlig fiskeriet efter kuller.

Dette forslag tager sigte på at foretage de nødvendige ændringer af bilag IB og bilag IV til forordning (EF) nr. 2287/2003.

Rådet anmodes om at vedtage dette forslag snarest muligt for at give fiskerne mulighed for at planlægge deres aktiviteter for dette fangstår.

Forslag til

RÅDETS FORORDNING

om ændring af forordning (EF) nr. 2287/2003 for så vidt angår fiskerimulighederne for jomfruhummer i Nordsøen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik[1], særlig artikel 20, stk. 1,

under henvisning til forslag fra Kommissionen[2], og

ud fra følgende betragtninger:

(1) EF’s fiskerimuligheder for jomfruhummer i område IIa (EF-farvande), Nordsøen (EF-farvande) for 2004 er fastsat i bilag IB til Rådets forordning (EF) nr. 2287/2003 af 19. december 2003 om fastsættelse for 2004 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger[3].

(2) I en fodnote til nævnte bilag er det også fastsat, at den samlede tilladte fangstmængde (TAC) revideres i opadgående retning og tildeles medlemsstaterne, når Rådet fastsætter forvaltningsordninger til kontrol af fiskeriet efter Nephrops og torsk.

(3) Selv om en sådan forhøjelse af TAC vil være i overensstemmelse med den videnskabelige rådgivning, bør den kun kunne udnyttes af de medlemsstater, hvis fiskerfartøjer opfylder visse betingelser, for at skærpe kontrollen af fiskeriet. Der bør tilføjes særlige betingelser for fiskeri efter jomfruhummer i Nordsøen i bilag IV.

(4) Forordning (EF) nr. 2287/2003 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

Bilag IB og bilag IV til forordning (EF) nr. 2287/2003 ændres som angivet i bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG

I forordning (EF) nr. 2287/2003 foretages følgende ændringer:

1) I bilag IB affattes angivelsen vedrørende jomfruhummer i område IIa (EF-farvande), Nordsøen (EF-farvande) således:

+++++ TABLE +++++

2) I bilag IV indsættes som punkt 20:

”20. Særlige betingelser for fiskeri efter jomfruhummer i Nordsøen

a) Fartøjer, som af en medlemsstat har fået udstedt en særlig fiskeritilladelse til direkte fiskeri efter jomfruhummer, jf. artikel 7 i forordning (EF) nr. 1627/94, skal overholde følgende betingelser:

i) fartøjerne skal meddele de nationale myndigheder sted og tid for al landing af jomfruhummer mindst fire timer, inden en sådan landing finder sted, medmindre det sker inden for de af medlemsstaten fastsatte perioder

ii) fartøjerne må udelukkende foretage sådanne landinger i havne, som udpeges af flagmedlemsstaten

iii) fartøjerne skal indgive de(t) relevante logbogsblad(e) til de nationale myndigheder inden påbegyndelse af losningen af fangsterne om bord

iv) fartøjerne må ikke losse jomfruhummer, før de relevante nationale myndigheder har givet tilladelse hertil

v) torsk må højst udgøre 5 % af den levende vægt af marine organismer om bord på fartøjet

vi) fartøjerne må ikke omlade jomfruhummer til havs

vii) fartøjerne må ikke medføre eller anvende trawlredskaber med en maskestørrelse på under 70 mm.

b) De særlige fiskeritilladelser, der er nævnt i litra a), udstedes ikke for en periode på over tre måneder.

c) Der udstedes ikke særlig fiskeritilladelse gældende for den tremånedersperiode, der følger efter udløbsdatoen for en tidligere særlig fiskeritilladelse udstedt til samme fartøj, hvis et af følgende forhold har gjort sig gældende i den periode, hvor tilladelsen var gyldig:

i) den nationale fiskerikontrol har ved inspektion konstateret, at andelen af torsk om bord udgør mere end 5 % målt i levende vægt i procent af alle fisk om bord på fartøjet

ii) fartøjet har undladt at indgive FOS-rapport, eller i tilfælde af svigt i FOS-systemet, manuel positionsrapport, eller fartøjet har indgivet en urigtig positionsrapport

iii) den nationale fiskerikontrol har ved inspektion af en landing konstateret, at fartøjet har landet eller om bord har mere end 10 % flere jomfruhummere (levende vægt) end den mængde af den pågældende art, der er anført i de(t) logbogsblad(e), som er indgivet i henhold til litra a), nr. iii)

iv) en national fiskerikontrol har konstateret, at fartøjet omlader til et andet fartøj til havs

v) en national fiskerikontrol har konstateret, at fartøjet lander jomfruhummer uden at have fået tilladelse hertil som nævnt i litra a), nr. iv)

vi) en national fiskerikontrol har ved inspektion konstateret, at fartøjet overtræder bestemmelserne i Rådets forordning (EF) nr. 850/98

vii) en national fiskerikontrol har konstateret, at fartøjet losser jomfruhummer uden forinden at have indgivet logbogsblad(e) som nævnt i litra a), nr. iii).”

[1] EFT L 358 af 31.12.2002, s. 59.

[2] EUT C […] af […], s. […].

[3] EUT L 344 af 31.12.2003, s. 1. Senest ændret ved Kommissionens forordning (EF) nr. 1645/2004(EUT L 296 af 21.9.2004, s. 3).